tartuNLP/wikipedia-smugri-20251201 huggingface dataset:
Bostonin maraton

Bostonin maraton on vuosittainen maratonjuoksukilpailu, joka järjestetään Bostonissa, Massachusettsissa, Yhdysvalloissa huhtikuun kolmantena maanantaina. Kilpailu järjestettiin ensimmäisen kerran vuonna 1897, edellisvuoden olympiamaratonin innoittamana, ja se onkin vanhin vuosittain järjestettävä maraton – sekä yksi arvostetuimmista. Bostonin maraton kuuluu World Marathon Majors -sarjaan.
Bostonin maratonin järjestäjänä toimii nykyään "Boston Athletic Association". Kilpailuun osallistuu vuosittain noin 20 000 juoksijaa, niin amatöörejä kuin ammattilaisiakin, kaikkialta maailmasta. Vuonna 1996, kun kilpailu järjestettiin sadannen kerran, osanottajia oli 38 000.
Bostonin maraton käydään usein vaativissa sääolosuhteissa. Kilpailun ensimmäiset 20 kilometriä Hopkintonista Wellesleyhin juostaan Route 135 -tiellä. Sen jälkeen seuraavat Route 16 ja 30 ennen kuin saavutaan Bostonin keskustaan. Maali sijaitsee Copley Squarella. Maratonreitti sisältää ns. "Newtonin kukkulat", neljä nousua, joista viimeinen, noin kilometrin mittainen "Heartbreak Hill", alkaa noin 32 kilometrin kohdalta. Maratonin reitti ei ole Kansainvälisen Yleisurheiluliiton kilpailusääntöjen mukaan ennätyskelpoinen, sillä reitti on suora ja yhdensuuntainen sekä maali on liian paljon lähtöä alempana. Korkeuseroa lähdön ja maalin välillä on noin 146 metriä. Vuonna 2011 voimakkaassa myötätuulessa juostun kilpailun voitti Geoffrey Mutai ajalla 2.03.02 ja toiseksi juoksi Moses Mosop ajalla 2.03.06. Molemmat alittivat Haile Gebrselassien nimissä olleen virallisen maailmanennätyksen 2.03.59.
Vuoden 2013 maratonilla räjähti kaksi pommia, vaatien kuolonuhreja ja useita loukkaantuneita.
Emmanuelle Claret

Emmanuelle Claret [klare] (30. lokakuuta 1968 Gap – 11. toukokuuta 2013 Besançon) oli ranskalainen ampumahiihtäjä ja maailmanmestari.
Emmanuelle Claret’n uran paras vuosi oli 1996, jolloin hän voitti maailmancupin kokonaiskilpailun, maailmanmestaruuskilpailuista kultaa normaalimatkalla, hopeaa viestissä ja pronssia joukkuekilpailussa. Yhteensä hän voitti urallaan kolme MM-pronssia joukkuekilpailusta ja kaikkiaan viisi MM-mitalia. Claret voitti urallaan kolme maailmancupin osakilpailua, joista kaksi tuli kaudella 1995-1996 ja yksi kaudella 1993-1994. Talviolympialaisissa Claret sijoittui Naganossa 1998 viestissä kahdeksanneksi ja sprintissä 14:nneksi. Lillehammerissa 1994 hän oli sprintin 35:s. Claret lopetti uransa vuonna 2000.
Claret kuoli 11. toukokuuta 2013 Besançonissa 44-vuotiaana. Hän sairasti leukemiaa.
Mariano Dallapè

Mariano Dallapè (12. toukokuuta 1846 Cavedine, Trenton maakunta, Itävalta-Unkari – 3. huhtikuuta 1928 Stradella, Lombardia, Italia) oli tirolilainen soitinrakentaja, joka perusti vuonna 1876 maailmankuulun harmonikkatehtaan Italian Stradellaan. 
Mariano Dallapè syntyi Brusinon kylässä Cavedinessa, joka oli tuolloin osa Itävalta-Unkariin kuulunutta Etelä-Tirolia. Hän jätti kotiseutunsa 20-vuotiaana ja alkoi työskennellä Genovassa konelämmittäjänä. Sataman laajennustöissä tapahtuneen räjähdysonnettomuuden seurauksena hän rampautui. Hän joutui palaamaan kotiseudulleen. Hänellä oli kuitenkin mukanaan vanha itävaltalainen harmonikka ja taitavana soittajana hän kykeni ansaitsemaan rahaa ja saamaan yöpymispaikkoja soittamalla majataloissa sekä maaseudulla taloissa.
Dallapèn harmonikkatehdas.
Harmonikka hajoili kuitenkin useasti ja Marianon korjailtua sitä aikansa tuloksena oli lähes uusi soittopeli, joka oli alkuperäistä tarkempi ja soinnillisestikin parempi. Hän ei ollut itse edelleenkään tyytyväinen soittimeensa ja hän päätti suunnitella itse paremman soittimen, josta tulikin korkealaatuinen instrumentti aikansa mittapuulla.
Dallapè perusti perheyrityksen "Fabrica Armoniche Mariano Dallapè &amp; Figlio" 1876 Stradellassa. Yritys on ollut perustamisestaan saakka perheen hallussa. Marianon seuraajana toimi hänen poikansa Onorato, joka oli isänsä veroinen soitinrakentaja ja soittaja, mutta kuoli isänsä lailla vuonna 1928. Tämän jälkeen yrityksen johtoon tuli Marianon veljenpoika Giuseppe, joka onnistui säilyttämään ja jalostamaan tuotemerkkiä. Vuodesta 1969 yrityksen johdossa ovat olleet Giuseppen kolme poikaa Mariano, Amleto ja Fabio.
Suomalainen Dallapé-tanssiorkesteri otti nimensä Dallapè-harmonikan pohjalta, jollaiset orkesterin kaksi harmonikansoittajaa olivat hankkineet.
Harmonikkamuseo.
Stradellan kaupungin harmonikkamuseo on nimetty Mariano Dallapèn mukaan, koska hänen perustamansa yritys loi pohjan kaupungissa muutoinkin suureen merkitykseen nousseelle harmonikanrakennustoiminnalle.
Vlodrop

Vlodrop on kylä Kaakkois-Alankomaissa lähellä Saksan rajaa ja 8 km Roermondista. 
Vlodrop oli itsenäinen kunta kunnes se liittyi vuonna 1991 Melick en Herkenboschiin.
Vuonna 2001 kylässä asui noin 1995 asukasta. Rakennusmaata siellä oli 0,51 km² ja 850 residenssiä. 
Vlodropin kuuluisin asukas oli intialainen filosofi ja transsendenttisen meditaation kehittäjä Maharishi Mahesh Yogi, joka asui Vlodropin kartanossa jossa hän kuoli vuonna 2008. Maharishi osti vanhan uskonnollisen koulun ja piti siellä Transsendenttisen meditaation keskusta. 
Maailman kuuluisin huvipuistolaitteiden valmistaja Vekoman päämaja sijaitsee Vlodropissa. Saksan raja on Vlodropista muutaman kilometrin päässä.
Julian Wright

Julian Emil-Jamaal Wright (s. 20. toukokuuta 1987) on yhdysvaltalainen koripalloilija. Hän syntyi Illinoisissa, jossa hän myös kävi lukionsa (Homewood-Flossmoor High). Hän pelasi yliopistotason koripalloa Kansasissa ennen NBA-varaustaan.
2,03-metrinen Wright oli ensimmäisen kierroksen kolmastoista varaus vuonna 2007. Hänen ensimmäinen NBA-seuransa oli 1988 aloittanut New Orleans Hornets. Nykyään Wright pelaa israelilaisessa Maccabi Rishon Lezion -seurassa.
Stradella

Stradella on kaupunki Pohjois-Italiassa Lombardian alueella. Se sijaitsee viitisen kilometriä Pojoelta etelään. Kaupungissa on runsaat 11 000 asukasta.
Historiaa.
Keskiajan alussa Stradella ja läheinen Montalino olivat Pavian piispan läänityksiä. Guelfit ja ghibelliinit taistelivat alueella rajusti. Piispanvalta päättyi vuonna 1797 feodalismin lakkauttamisen myötä. Stradella sai kaupunkioikeudet vuonna 1865.
Kaupungissa on toiminut Mariano Dallapèn vuonna 1876 perustama harmonikkatehdas. Nykyisin siellä on harmonikkamuseo.
Marco Belinelli

Marco Stefano Belinelli (s. 25. maaliskuuta 1986 San Giovanni in Persiceto) on italialainen koripalloilija.
Belinelli pelasi kotimaassaan Virtus Bolognassa (2001–2003) ja Fortitudo Bolognassa (2003–2007). Hän oli 18:s varaus. NBA:ssa hän on edustanut Golden State Warriorsia (2007–2009), Toronto Raptorsia (2009–2010), New Orleans Hornetsia (2010–2012), Chicago Bullsia (2012–2013), San Antonio Spursia (2013–2015), Sacramento Kingsiä (2015–2016), Charlotte Hornetsia (2016–2017), Atlanta Hawksia (2017–2018), Philadelphia 76ersiä (2018) ja uudelleen San Antonio Spursia (2018–).
Belinelli on pelannut myös Italian koripallomaajoukkueessa: hän on edustanut maatansa muun muassa Japanin MM-kilpailuissa 2006, missä Italia sijoittui yhdeksänneksi ja useissa EM-kilpailuissa.
Joanne Linville

Joanne Linville (15. tammikuuta 1928 Bakersfield, Kalifornia – 20. kesäkuuta 2021) oli yhdysvaltalainen näyttelijä. 
Linville on esiintynyt muiden muassa elokuvissa "Jumalatar" (1958), "Columbo: Poliitikko pulassa" (1973), "Gable ja Lombard" (1976), "Teho-osasto" (1978) ja "James Dean" (2001). Hän on luonut uran myös vierailijana useissa tunnetuissa televisiosarjoissa.
Linville oli vierailevana tähtenä alkuperäisen "Star Trek" -sarjan "The Enterprise Incident" -jaksossa (1968). Hän oli naimisissa näyttelijä-ohjaaja Mark Rydellin kanssa, kunnes pari erosi vuonna 1979.
Mark Rydell

Mark Rydell (s. 23. maaliskuuta 1934) on yhdysvaltalainen elokuvaohjaaja ja näyttelijä.
Rydell tuli varhain tunnetuksi muun muassa vuosina 1956–1962 esittämästään roolista (Jeff Baker) televisiosarjassa "As the World Turns". Hän on esiintynyt uransa aikana myös elokuvissa, joiden joukossa on Woody Allenin "Hollywood Ending – elokuvan päätepysäkki" (2002).
Rydell oli ohjaamallaan "Kultalammella" (1981) ehdolla Oscar-palkinnon saajaksi. Muiden ohjausten joukossa ovat "The Rose" (1979) ja "Kun joki tulvii" (1984).
Rydell oli 1960- ja 1970-luvuilla naimisissa näyttelijä Joanne Linvillen kanssa.
Abia (Nigeria)

Abia on yksi Nigerian 36 osavaltiosta. Se sijaitsee maan eteläosassa lähellä Atlantin rannikkoa. Osavaltion pinta-ala on 6 320 neliökilometriä. Vuonna 2006 siellä oli 2 834 000 asukasta. Arvio vuodelle 2022 oli 4,1 miljoonaa. Kaikkia Nigerian väestönlaskenta- ja ennustetietoja pidetään epäluotettavina. Abia on Nigerian tihemmin asuttua aluetta. Suurin etninen ryhmä ovat igbot.
Abian hallinnollinen pääkaupunki on Umuahia, mutta suurin kaupunki ja kaupallisen toiminnan keskus on Aba. Abasta on rautatieyhteys Port Harcourtin satamaan. 
Abia on yksi Nigerian vauraimmista alueista. Tasaisesti jakautuneiden sateiden takia maanviljelys kukoistaa, päätuotteita ovat palmuöljy, jamssi, maissi, perunat, riisi, cashew-pähkinät ja kassava. Osavaltion luonnonvaroihin kuuluu sinkkiä, lyijyä, raakaöljyä, ja kalkkikiveä.
Öljy- ja kaasuvarat ovat Ukwan alueella Nigerin suistossa, niiden hyödyntäminen on ollut heikkoa ja se on aiheuttanut ympäristötuhoja, mikä haittaa maanviljelyä ja kalastusta.
Kotoisat Sävyt

Kotoisat Sävyt on suomalainen ranualaislähtöinen yhtye, nykyisin Tampere–Oulu-akselilta, joka perustettiin vuonna 2002. Yhtye julkaisi debyyttialbuminsa "Tunnetko Rytmin Sisko?" vuonna 2008. Yhtye lopetti toimintansa syksyllä 2015.
Adamawa (Nigeria)

Adamawa on yksi Nigerian 36 osavaltiosta. Se sijaitsee maan itäosassa, Kamerunin vastaisella rajalla. Adamawan pinta-ala on 36 917 neliökilometriä. Vuonna 2006 Adamawassa oli 3 168 101 asukasta. 
Adamawan pääkaupunki on Yola. Osavaltio on vuoristoista, jokilaaksojen halkomaa aluetta. 
Adamawa on maanviljelysaluetta päätuotteita ovat viljat, puuvilla, maapähkinät, jamssi, maissi, hirssi ja riisi. Myös kalastus ja karjanhoito ovat tärkeitä elinkeinoja.
Henry Bitok

Henry Bitok (s. 1. tammikuuta 1969) on kenialainen entinen maastohiihtäjä. 
Bitok tuli vuonna 1996 urheiluvälinejätti Niken sponsoroimana Suomeen harjoittelemaan hiihtoa yhdessä maanmiehensä Philip Boitin kanssa tavoitteenaan Naganon olympialaiset 1998. Hän kiersi kaudella 1997–1998 Continental Cupin kisoja varsin heikolla menestyksellä. Naganossa vain yhdellä kenialaisella oli osallistumisoikeus, ja Bitokin rooliksi jäi toimia Boitin varamiehenä. Hän ei enää jatkanut hiihtouraansa seuraavalla kaudella, vaan siirtyi keskittymään maratonjuoksuun.
Kano (osavaltio)

Kano on Nigerian 36 osavaltiosta väkiluvultaan suurin (2006 väestönlaskennassa toiseksi suurin Lagosin jälkeen). Se sijaitsee maan pohjoisosassa. Kanon pinta-ala on 20 131 neliökilometriä. Vuonna 2006 siellä oli noin 9,3 miljoonaa, vuonna 2020 jo yli 14 miljoonaa asukasta.
Kanon pääkaupunki on Kano.
Maantiede.
Kanon osavaltio sijaitsee maan pohjoisosassa. Sen naapureita ovat Jigawa, Bauchi, Kaduna ja Katsina.
Osavaltion eteläosa on puusavannia, pohjoisosa pensaikkoa. Merkittävät joet kuuluvat Kano-Chalawa-Hadejia -vesistöön.
Historia.
Kano on ollut jo yli tuhat vuotta sitten oma kuningaskuntansa ja sittemmin itsenäinen emiraatti. Sen pääkaupunki siirrettin Kanoon kuningas Gajemasun valtakaudella (1095–1134). Islam tuotiin Kanoon Malin kuningaskunnasta 1340-luvulla.
1800-luvulla Kanon kuningaskunta oli Länsi-Afrikann merkittävimpiä talousmahteja. Siellä tuotettuja puuvilla- ja nahkatuotteita vietiin karavaaneilla Saharan poikki Pohhois-Afrikkaan ja sieltä Eurooppaan. Britit valtasivat Kanon kaupungin vuonna 1903.
Brittivallan aikana Kano oli provinssi, vuonna 1968 siitä tuli osavaltio ja vuoden 1991 hallinnonuudistuksessa sen koillisosa erotettiin Jigawan osavaltioksi.
Boko Haram on tehnyt toistuvasti iskuja Kanossa.
Hallinto.
Aluehallinnon toisella tasolla osavaltio jakautuu 44:ään paikallishallintoalueeseen (LGA). 
Talous ja liikenne.
Kano on maanviljelysaluetta, jonka päätuote ovat maapähkinät. Siellä on myös mineraalivaroja: tinaa ja niobiumia.
Nigerian päärata Lagosista Nguruun kulkee Kanon poikki. Siirtomaa-aikainen rata on rapistunut, ja sitä ollaan vähitellen modernisoimassa.
Kadunaan ja Bauchiin on maantieyhteys. Kanon kaupungissa on kansainvälinen lentokenttä.
Väestö.
Vuoden 2006 väestönlaskennan alustavien tulosten mukaan Kanossa oli 9 383 682 asukasta. Vuoden 2020 väestöennusteen mukaan väkiluku olisi kasvanut jo 14 655 311:een.
Suurin väestöryhmä ovat hausat. Virallinen kieli on englanti, mutta hausaa puhutaan yleisesti.
Hélio Freitas

Hélio Mesquita de Freitas (s. 23. lokakuuta 1969 Porto Alegre) on brasilialainen kestävyysurheilija, joka kilpaili triathlonissa, kestävyysjuoksussa ja maastohiihdossa.
Freitas alkoi vuonna 1993 harjoitella triathlonia. Hän osallistui vuonna 1995 MM-kilpailuihin ja selviytyi vuonna 1998 maaliin "Ironman"-kilpailussa. 2000-luvun alussa hän keskittyi maratonjuoksuun ja juoksi ennätyksekseen 2 tuntia ja 33 minuuttia. Vaikka Freitaksen tulokset olivatkin hyviä amatööriurheilijalle, hän ei kuitenkaan ollut riittävän hyvä haastaakseen maansa ammattilaishuiput ja päästäkseen edustamaan maataan olympialaisiin.
Vuoden 2002 Salt Lake Cityn talviolympialaisten aikaan Freitas kiinnostui ajatuksesta edustaa maataan talvikisoissa. Aikaisemmin hän ei ollut koskaan nähnyt hiihtokilpailuja edes televisiosta. Elokuussa 2002 hän opetteli hiihtämään Argentiinan Ushuaiassa ja osti seuraavana vuonna rullasukset, joilla harjoittelu onnistuisi kotimaassa.
Freitas pääsi mukaan vuoden 2005 Oberstdorfin MM-kisoihin kisahistorian ensimmäisenä brasilialaisena. 15 kilometrin vapaan hiihtotavan kilpailussa Freitas sijoittui sijalle 120 jättäen taakseen ainoastaan yhden kilpailijan, Marokon Brahim Aitboubellan. Sprinttikilpailun karsinnassa Freitas jäi viimeiseksi. Hän osallistui myös takaa-ajoon ja 50 kilometrille, joissa kummassakin joutui keskeyttämään.
Seuraavalla kaudella Freitas kilpaili melko ahkerasti Pohjoismaissa ja Alpeilla tavoitteenaan Torinon olympiakisat. Olympialaisissa hän osallistui 15 kilometrin perinteisen hiihtotavan kilpailuun, jossa sijoittui 92:nneksi noin 14 minuuttia voittaja Andrus Veerpalulle jääneenä. Hänen taakseen jäi viisi muuta kilpailijaa. Vuoden kuluttua Sapporon MM-kisoissa Freitas oli jälleen mukana. Sprintin karsinnassa hän oli 75:s ja 15 kilometrillä 114:s. Yhdistelmäkilpailussa hän keskeytti ja 50 kilometrin kilpailussa hänet otettiin kierroksella kiinni.
Patrick Hernandez

Patrick Hernandez (s. 6. huhtikuuta 1949) on ranskalainen diskolaulaja. Vuonna 1979 poplaulaja Madonna esiintyi Hernandez'n maailmankiertueella tanssijana. Silloin Madonna ei ollut aloittanut vielä uraansa laulajana.
Kaduna (osavaltio)

Kaduna on Nigerian 36 osavaltiosta väkiluvultaan kolmanneksi suurin. Se sijaitsee maan pohjoisosassa, ylänköalueen eteläreunalla. Kadunan pinta-ala on 46 053 neliökilometriä. Vuoden 2006 väestönlaskennan alustavien tulosten mukaan Kadunassa oli 6 066 562 asukasta. Suurimmista väestöryhmistä hausat ja fulbet ovat enimmäkseen muslimeita, mutta muiden yli 30 väestöryhmän joukossa on myös muiden uskontojen harjoittajia.
Kadunan osavaltion pääkaupunki on Kaduna. Toinen merkittävä kaupunki on Zaria. 
Kaduna-joki, joka on Nigerin sivujoki, virtaa osavaltion poikki idästä länteen. Suurin osa alueesta on puu- ja metsäsavannia.
Kaduna on maanviljelysaluetta, jonka päätuote on puuvilla ja maapähkinät.
En lantis är jag

En lantis är jag on suomalaisen laulaja Mikko Alatalon neljästoista albumi. Se julkaistiin Finnscandian Hi-Hat-levymerkillä vuonna 1984.
Ruotsinkielinen albumi syntyi Alatalon luonnollisesta (”ei-torjuvasta”) suhteesta ruotsin kieleen, ja halusta tehdä musiikkia myös ruotsalaisille. Kaikki albumin kappaleet ovat tuttuja hittejä, ruotsiksi käännettyinä. Kääntäjinä ovat toimineet esimerkiksi professori Lars Hulden, kirjailija Johan Bargum, Marita Lindquist sekä lauluntekijä Barbara Helsingius, joka näki suurimman vaivan kääntäessään muun muassa kappaleet ”11 virran maa” (”De elva älvarnas land”), ”Iso joki tulvii” (”När den stora floden svämmar över”) ja ”Ihmisen ikävä toisen luo” (”Människans längtan”).
Grails

Grails on yhdysvaltalainen instrumental rock-/post-rockyhtye, joka perustettiin vuonna 1999 Portlandissa Oregonissa. 
Historia.
Yhtyeen perustivat kitaristi Alex Hall, rumpali Emil Amos ja toinen kitaristi Paul Spitz ja se tunnettiin aluksi nimellä Laurel Canyon vuoteen 2003 asti. Yhtye sai positiivista palautetta ensimmäisten esiintymistensä jälkeen ja siihen liittyivät viulisti Timothy Horner ja pianisti-basisti Bill Slater. Yhtye julkaisi vuosina 2000 ja 2001 kaksi omakustanne-EP:tä. Tämän jälkeen kitaristi Paul Spitz muutti töidensä perässä Turkkiin ja jätti yhtyeen. Hänet korvasi Zak Riles. Vuonna 2002 Alex Hall lähetti promo-CD:n Neurot Recordings -levy-yhtiölle, joka huomasi nopeasti yhtyeessä olevan potentiaalia. Vuonna 2003, vain vähän ennen ensimmäistä studioalbumia, yhtyeen nimeksi vaihdettiin Grails. Vuonna 2006 Timothy Horner jätti yhtyeen ja yhtyeeseen liittyi perkussionisti Ben Nugent, joka kuitenkin lähti yhtyeestä jo 2007.
Jääkiekon maailmanmestaruuskilpailut 1990

Jääkiekon maailmanmestaruuskilpailut 1990 olivat 54. jääkiekon maailmanmestaruuskilpailut. Ne järjestettiin Sveitsissä, Bernissä ja Fribourgissa. Kisat alkoivat 16. huhtikuuta ja loppuivat 3. toukokuuta. Isäntämaa Sveitsi ei pelannut A-sarjassa kotikisoissaan.
Vuoden 1990 maailmanmestaruuden voitti 22. kerran Neuvostoliitto, ja se jäi maan viimeiseksi maailmanmestaruudeksi. Ruotsi saavutti hopeaa ja pronssia Tšekkoslovakia. Viimeiseksi jäi Norja, joka putosi B-sarjaan, josta tilalle nousi Sveitsi. Toiseksi viimeistä kertaa jaettu Euroopan-mestaruus meni Ruotsille ennen Neuvostoliittoa ja Tšekkoslovakiaa.
Kisojen pistepörssin voitti Kanadan Steve Yzerman, joka valittiin myös parhaaksi hyökkääjäksi. Paras maalivahti oli tuolloin vielä Neuvostoliittoa edustanut latvialainen Artūrs Irbe ja puolustaja Mihail Tatarinov.
Alkusarjan pisteitä ei laskettu mukaan ylempään loppusarjaan.
Alkusarjan pisteet laskettiin mukaan alempaan loppusarjaan.
Palkinnot.
Direktoraatin valitsemat parhaat pelaajat:
B-sarja.
B-sarjaa isännöivät Megeve ja Lyon.
Sveitsi nousi A-sarjaan vuodeksi 1991. Alankomaat olisi pudonnut C-sarjaan, mutta Saksojen yhdistymisen takia Itä-Saksa lakkasi olemasta ja samalla maan jääkiekkomaajoukkuekin lopetti toimintansa.
C-sarja.
C-sarjan isäntänä toimi Budapest.
Jugoslavia nousi B-sarjaan.
D-sarja.
D-sarja pelattiin Cardiffissa.
Iso-Britannia nousi C-sarjaan.
Ashley Johnson

Ashley Suzanne Johnson (s. 9. elokuuta 1983 Camarillo, Kalifornia) on yhdysvaltalainen näyttelijä, joka tuli tunnetuksi televisiosarjasta "Growing Pains".
Biografia.
Johnson syntyi Kaliforniassa kirjailija Nancy ja laivan kapteeni Clifford Johnsonille elokuussa 1983. Ashleyn ollessa 9-vuotias perhe muutti Michiganiin, jossa hänet muun muassa kruunattiin Miss Jr. Michiganiksi.
Vuonna 2000 hänen isänsä kuoli syöpään.
Näyttelijänä.
Johnsonin näyttelijän ura alkoi kuusivuotiaana, kun hän esitti Christine Elleniä televisiosarjassa Growing Pains vuosina 1990–1992. Sarjan jälkeen hän esiintyi muun muassa komediasarjassa All American Girl vuonna 1994, sekä myöhemmin vuonna 2000 Mel Gibson esittämän Nick Marshallin tyttärenä elokuvassa Mitä nainen haluaa.
Ääninäyttelijänä.
Ensimmäisiä äänirooleja Johnson teki vuonna 1996 elokuvaan Jumanji perustuvassa animaatiosarjassa Jumanji ja samaan aikaan Walt Disney Television Animationin tuottamassa Disneyn Välitunnissa. Hänellä oli vieraileva rooli Teen Titansissa vuonna 2004, sekä Super Robot Monkey Team Hyperforce Go!:ssa. Vuonna 2008 Johnson oli mukana uudessa -piirrossarjassa Gwenin äänenä.
Angela Carter

Angela Olive Carter (7. toukokuuta 1940 – 16. toukokuuta 1992) oli brittiläinen kirjailija. 
Suomennettuja teoksia.
Sarja Collector-antologia, 5.
Michael Chabon

Michael Chabon (s. 24. toukokuuta 1963 Washington DC) on yhdysvaltalainen kirjailija. Hänen esikoisromaaninsa "Pittsburghin mysteerit" (1988) ilmestyi kirjoittajan ollessa 24-vuotias, ja siitä tuli suuri menestys. Romaani oli nuoruuskuvaus kaupungista, jossa Chabon opiskeli kirjallisuutta. Chabon sai vuonna 2001 Pulitzerin kaunokirjallisuuspalkinnon teoksesta "The Amazing Adventures of Kavalier &amp; Clay".
Chabon voitti parhaan romaanin Nebula- ja Hugo-palkinnon teoksellaan "The Yiddish Policemen's Union".
Elizabeth Chadwick

Elizabeth Chadwick (s. 1957) on brittiläinen historiallisten romaanien kirjoittaja. Häneltä on suomennettu Richard Geren tähdittämään elokuvaan perustuva romaani "Lancelot– Ensimmäinen ritari". 
Elämäkerta.
Elizabeth Chadwick synty Buryssa, Lancashiressä vuonna 1957. Nelivuotiaana hän muutti perheensä mukana Skotlantiin ja vietti lapsuutensa lähellä Glasgowta, Newton Mearsin kylässä. Kymmenvuotiaana hän muutti Nottinghamiin, jossa edelleen asuu. Hän itse kertoo keksineensä tarinoita koko elämänsä, mutta ensimmäisen tarinansa hän kirjoitti viisitoistavuotiaana. 
Vuonna 1989 kirjallisuusagentti kiinnostui häne teoksestaan The Wild Hunt. Kirjan julkaisi Penguin Michael Joseph. Vuotta myöhemmin teos voitti Betty Trask Awardsin.
Elizabeth Chadwic on yksi britannian tunnetuimmista historiallisten romaanien kirjoittajista. Hän on myös kansainvälisesti tunnettu, teoksia on käännetty 16 kielelle. Chadwick tunnetaan huolellisesta paneutuimisesta keskiaikaan.
All Shall Perish

All Shall Perish on Oaklandissa, Kaliforniassa vuonna 2002 perustettu deathcore-yhtye. Yhtyeen musiikki yhdistelee pääpiirteittäin death metallia sekä deathgrindia. All Shall Perish tunnetaan laulaja Hernan ”Eddie” Hermidan demonimaisesta örinästä ja omalaatuisesta karjumisesta. Yhtyeen debyyttialbumi "Hate, Malice, Revange" ilmestyi vuonna 2003 japanilaisen Amputed Vein -levy-yhtiön kustantamana. Vuonna 2005 Nuclear Blast uudelleenjulkaisi albumin. Yhtyeen toinen studioalbumi "The Price of Existence" julkaistiin vuonna 2006. Se sai kotimaassaan Yhdysvalloissa positiivisen vastaanoton. Albumi myi Yhdysvalloissa noin 20 000 kappaletta. Yhtyeen ensimmäiselle singlelle "Eradication" tehtiin musiikkivideo, joka alkoi pian pyöriä MTV2:n "Headbanger's Ball" -ohjelmassa.
Kitaristi Caysen Russo ja vokalisti Craig Betit esiintyvät ainoastaan yhtyeen ensimmäisellä studioalbumilla. Heidän paikkansa ottivat toiselle studioalbumille Chris Storey ja Hernan ”Eddie” Hermida. All Shall Perish julkaisi kolmannen studioalbuminsa "Awaken the Dreamers" 16. syyskuuta 2008.
All Shall Perish on viime vuosina kiertänyt ympäri Yhdysvaltoja esiintymässä yhdessä muiden tunnettujen deathcore-yhtyeiden kanssa. All Shall Perish on esiintynyt ainakin yhtyeiden Suicide Silencen, Throught the Eyes of the Deadin, The Red Chordin, The Acacia Strainin, Job for a Cowboyn ja Misery Indexin kanssa.
Tuula Laaksalo

Tuula Kaarina Laaksalo (o.s. Hyytiäinen, s. 21. huhtikuuta 1953 Rovaniemi) on suomalainen keihäänheittäjä. Laaksalo voitti keihäänheiton Suomen mestaruuden kolme kertaa ja sijoittui neljänneksi kesäolympialaisissa 1984. Hänen ennätystuloksensa on 67,40 m vuodelta 1983. Seuratasolla hän edusti Virtain Urheilijoita.
Laaksalo edusti Suomea kahdesti olympialaisissa. Vuoden 1984 Los Angelesin kisojen lisäksi hän oli mukana Soulissa 1988 mutta karsiutui loppukilpailusta sijoituttuaan karsinnassa 13:nneksi. MM-kilpailuissa hän sijoittui kuudenneksi Helsingissä 1983 ja oli karsinnan 20:s Roomassa 1987. EM-kilpailuissa hän sijoittui 12:nneksi Ateenassa 1982 ja oli karsinnan 15:s Stuttgartissa 1986.
Aktiiviuransa jälkeen Laaksalo toimi 1989–1992 Urheiluliiton hallituksessa.
The Flower Kings

The Flower Kings on ruotsalainen progressiivista rockmusiikkia soittava yhtye. Sen perusti pitkän linjan rock-kitaristi Roine Stolt vuonna 1994. Yhtyeen ensimmäinen konsertti oli Uppsalassa 20.4.1994. Stolt säveltää ja sanoittaa myös lähes kaikki yhtyeen kappaleet itse. Vuonna 1993 miettiessään vaihtoehtoja yhtyeen nimelle Stolt mieltyi valitsemaansa, koska The Flower Kings "kuulostaa niin positiiviselta ja siinä on hippiaikakauden vivahde".
Yhtyettä perustaessaan Stolt mainitsee halunneensa tehdä sinfonista rock-musiikkia. Lisäksi hän halusi palata samankaltaisen progressiivisen musiikin pariin, jota hän teki 1970-luvulla Kaipa-yhtyeessä. 
The Flower Kingsin musiikissa on kuultavissa vaikutteita progressiivisilta rockyhtyeiltä, kuten Yes ja Genesis. Sanoitukset ovat positiivisia ja ne kertovat mm. rauhasta, rakkaudesta ja henkimaailmasta.
Toiseksi viimeisimmän studioalbumin jälkeen yhtye piti viiden vuoden tauon, jolloin kokoonpanon jäsenet tekivät levyjä muissa projekteissaan. Vuonna 2012 tauon jälkeen The Flower Kings julkaisi uuden albumin Banks of Eden ja lähti saman vuoden syksyllä kiertueelle. Yhtye jatkoi kiertämistä vuoden 2013 puolella yhdessä Neal Morse band -kokoonpanon kanssa. Kiertueella yhtyeet soittivat omia kappaleitaan ja lisäksi Transatlantic-superryhmän musiikkia.
Jonathan Coe

Jonathan Coe (s. 1961 Birmingham, Englanti) on brittiläinen kirjailija. Hän asuu Lontoossa. Coen esikoisromaani ilmestyi 1987 ja hän teki kansainvälisen läpimurron vuonna 1994.
"Unen talossa" (1997) Coe tarkastelee 1980- ja 1990-lukua rinnan. "Konnien klubi" (2001) on 1970-luvun koululais- ja yhteiskuntakuvaus.
Menneisyyden haamut

Menneisyyden haamut () on vuonna 1997 ensi-iltansa saanut yhdysvaltalainen toimintaelokuva, jonka ohjasi Yossi Wein ja käsikirjoittivat David Sparling, sekä Danny Lerner, joka oli myös mukana elokuvan tuottajana. Pääosaa esitti Michael Paré.
Juoni.
23 vuotta sitten 6-vuotias nykyinen Portlandin poliisi Jim Randall näki vanhempiensa ja siskonsa murhan. Nyt Randall yrittää pysäyttää huumejengin, jota johtaa Panella, jonka palkkamurhaajat Velazquez ja Birch murhasivat Randallin perheen 23 vuotta sitten. Erään tehtävän aikana toinen poliisi keskeyttää Randallin pahat aikeet, jonka seurauksena hänen pomonsa Sam Washburn käskee Randallin psykiatriseen terapiaan. Randallin terapia istunnot johtavat muistojen virtaavan selkeämmin hänen mieleensä, jotka pian astuvat todelliseksi. Myöhemmin hän saa selville Washburnin olleen mukana juonessa ostaa Randallin perheen maatilan. Washburnin kuoleman jälkeen hänen vaimonsa antaa Randallille kansion, jonka jäljet johtavat Hyperion Export -yhtiön jäljille, jota johtaa kaupungin entinen pormestari Canning. Randall päättää kostaa perheensä murhaajille tietäen tarkalleen kenen perään mennä.
Julkaisut.
Elokuva julkaistiin DVD:lle Yhdysvalloissa 31. toukokuuta 2005.
Amymone

Amymone (, ’viaton’) oli kreikkalaisessa mytologiassa yksi viidestäkymmenestä Danaoksen tyttärestä, danaideista. Hän purjehti muun perheensä mukana Libyasta Argokseen paetessaan setäänsä Aigyptosta, joka halusi naittaa veljentyttärensä viidellekymmenelle pojalleen.
Poseidon oli suitsinut Argoksen jokien alkulähteet sen jälkeen kun kaupungin perustaja Inakhos oli kiistassa kaupungin suojelijasta tuominnut tehtävän hänen sijastaan Heralle. Ensimmäisen version mukaan Amymone näki metsästäessään hirven, jota hän heitti keihäällään. Keihäs kuitenkin osui nukkuvaan satyyriin, joka neidon huomatessaan lähti ajamaan tätä takaa maatakseen tämän kanssa. Amymome pyysi Poseidonia apuun, joka saapui paikalle ja heitti satyyriä kolmikärjellään osuen kuitenkin kallioon. Satyyrin paettua Poseidon makasi itse Amymonen kanssa ja tämän jälkeen pyysi Amymonea vetämään kolmikärjen kalliosta. Syntyneestä halkeamasta alkoi virrata vettä. Tästä suhteesta syntyi Nauplios.
Tarinasta on useita hieman poikkeavia muunnelmia. Yhden mukaan kaupungin kärsiessä kuivuudesta Danaos lähetti tyttärensä etsimään vettä. Amymone nukahti kesken tehtävänsä, jolloin satyyri yritti vietellä hänet. Toisessa Poseidon ihastuu Amymoneen lähtiessään katsomaan tätä Tritonin kehotuksesta. Joissain muunnelmissa Poseidon yksinkertaisesti vain näyttää lähteen paikan.
Aigyptoksen saavuttua poikineen myöhemmin Argokseen Danaos antoi periksi veljensä vaateille säästääkseen Argoksen taistelulta. Hän kuitenkin käski tyttäriensä surmata miehensä heti hääyönä. Kuten muutkin hänen sisarensa, Hypermnestraa lukuun ottamatta, Amymone totteli isäänsä ja surmasi aviomiehensä Enkeladoksen.
Lernan hydralla oli pesä Amymonen löytämän lähteen vieressä.
Fredericksburgin taistelu

Fredericksburgin taistelu käytiin Fredericksburgin kaupungissa ja sen ympäristössä Virginiassa 11.–15. joulukuuta 1862 kenraali Robert E. Leen Pohjois-Virginian armeijan ja Unionin Potomacin armeijan välillä. Unionin joukot olivat kenraalimajuri Ambrose Burnsiden komennossa. Taistelu muistetaan koko Yhdysvaltain sisällissodan yksipuolisimpana. Unionin armeija kärsi hirvittäviä tappioita turhissa etulinjahyökkäyksissä 13. joulukuuta konfederaation puolustusjoukkoja vastaan kaupungin kukkuloilla, lopettaen lyhyeen heidän kampanjansa konfederaation pääkaupunkia Richmondia vastaan.
Etelävaltioiden joukkojen johdossa olivat kenraalit James Longstreet ja Stonewall Jackson. Unionin puolella joukkoja komensivat muun muassa George Meade, Joseph Hooker ja Abner Doubleday. Taistelut raivosivat kaupungin takaisilla kukkuloilla ankarina, Unionin joukkoihin kuulunut irlantilaisprikaati menetti puolet miehistään 13. joulukuuta, mutta onnistui silti etenemään pidemmälle kuin yksikään muu unionin yksikkö. Konfederaation joukot puolustautuivat unionin joukoilta kiviaidan suojissa, ja onnistuivat aiheuttamaan liittovaltion joukoille ankaria tappoita. Taistelu päättyi etelävaltioiden voittoon, ja Burnside vapautettiin kuukauden kuluttua unionin armeijan komennosta. Taistelussa haavoittui kuolettavasti kaksi unionin prikaatinkenraalia, George D. Bayard ja Conrad F. Jackson. Etelävaltioiden puolelta kaatuivat prikaatinkenraalit Maxcy Gregg ja Thomas Reade Rootes Cobb.
Taistelukentän paikalla Spotsylvanian piirikunnassa on nykyisin ulkomuseoalue nimeltä Fredericksburgin ja Spotsylvanian kansallinen sotilaspuisto.
Chicagon maraton

Chicagon maraton, nykyään virallisesti "Bank of America's Chicago Marathon", on Chicagossa, Illinoisissa lokakuussa järjestettävä maratonjuoksukilpailu, joka kuuluu World Marathon Majors -sarjaan. 
Chicagon maraton järjestettiin ensimmäisen kerran 25. syyskuuta 1977 nimellä "Mayor Daley Marathon". Osanottajia oli tuolloin 4 200. Kilpailun reitti on tasainen ja nopea, mikä on omalta osaltaan lisännyt osanottajien määrää – mahdollistaahan reitti niin omien ennätysten kuin maailmanennätyksenkin rikkomisen. Vuoden 2007 kilpailuun rekisteröityikin 45 000 juoksijaa.
Chicagon maratonilla on rikottu kolmesti miesten ja neljästi naisten maailmanennätys. Miesten sarjassa ennätyksen ovat rikkoneet Yhdistyneen kuningaskunnan Steve Jones vuonna 1984 ajalla 2.08.05, Marokon Khalid Khannouchi vuonna 1999 ajalla 2.05.42 ja Kenian Kelvin Kiptum vuonna 2023 ajalla 2.00.35. Naisten sarjassa maailmanennätyksen Chicagossa ovat rikkoneet Kenian Catherine Ndereba ajalla 2.18.47 vuonna 2001, Yhdistyneen kuningaskunnan Paula Radcliffe ajalla 2.17.18 vuonna 2002, Kenian Brigid Kosgei ajalla 2.14.04 vuonna 2019 ja Kenian Ruth Chepngetich ajalla 2.09.56 vuonna 2024.
Voittajat.
Vuosina 2009, 2010 ja 2011 naisten kilpailun voittanut Lilija Šobuhova sekä vuonna 2014 naisten kilpailun voittanut Rita Jeptoo hylättiin myöhemmin dopingrikkomuksen takia.
Strip Search

Strip Search on vuonna 1997 ensi-iltansa saanut yhdysvaltalais-kanadalainen toimintaelokuva, jonka ohjasi Rod Hewitt ja käsikirjoitti Thomas Parkinson. Pääosassa esiintyivät Michael Paré ja Pam Grier.
Juoni.
Kokenut poliisi Robby Durrell saa tehtävän hurmaavalta Sheilalta etsiä strippausta työkseen tekevän tytärpuolensa. Matkalla Durrell kuitenkin huomaa Sheilan olevan kaikkea muuta miltä näyttää.
Vladimir Kovin

Vladimir Kovin (s. 20. kesäkuuta 1954 Neuvostoliitto) on venäläinen entinen jääkiekkoilija.
Kovin pelasi HC Torpedo Moskova-jääkiekkoseurassa. Kovin pelasi Neuvostoliiton jääkiekkomaajoukkueessa Challenge Cupissa 1979 ja voitti jääkiekon olympiakultaa 1984 talviolympiakisoissa. Hänet valittiin Neuvostoliiton Hall of Fame -kuuluisuuksien galleriaan 1984.
Katsina (osavaltio)

Katsina on yksi Nigerian 36 osavaltiosta. Se sijaitsee maan pohjoisosassa. Katsinan pinta-ala on 24 192 neliökilometriä. Vuoden 2006 väestönlaskennan alustavien tulosten mukaan Katsinassa oli 5 792 578 asukasta. Suurimmat väestöryhmät ovat hausat ja fulanit. 
Katsinan pääkaupunki on Katsina. 
Suurin osa Katsinasta kasvaa pensaikkoa, etelässä on myös puusavannia.
Katsina on maanviljelysaluetta, jonka päätuotteita ovat puuvilla, maapähkinät, hirssi, maissi, riisi, vehnä ja vihannekset. Maaperässä on kaoliinia ja asbestiä.
Intian kommunistinen puolue (maolainen)

Intian kommunistinen puolue (maolainen) (, CPI(M)) on vuonna 2004 perustettu maolainen puolue, joka käy sissisotaa Intian hallitusta vastaan. Puolueen juuret ovat 1960-luvulla syntyneessä naxaliitti-liikkeessä. CPI(M) perustettiin loppuvuodesta 2004, kun kaksi aiemmin itsenäistä maolaisjärjestöä, Intian kommunistinen puolue (marxilais-leniniläinen) (People's War) (1980–2004) ja Maolainen kommunistinen keskus (1975–2004) yhdistyivät. Puolueen sotilasjärjestön (People's Liberation Guerrilla Army) riveissä on arvioitu olevan nykyisin noin 10 000 taistelijaa.
CPI(M):llä on toimintaa eri puolilla Intiaa. Vahvinta puolueen kannatus on Jharkhandissa, Andhra Pradeshissa ja Biharissa sekä Chhattisgarhissa, Maharashtrassa, Länsi-Bengalissa ja Orissassa. Puolue pitää hallussaan joitakin syrjäisiä alueita, joista käsin se pyrkii laajentamaan vallankumousta muualle Intiaan. Mao Zedongin oppeihin nojautuen CPI(M) pitää harjoittamaansa sotilaallista toimintaa "kansansotana". Intian hallitus pitää puoluetta terroristijärjestönä.
CPI(M) on Coordination Committee of Maoist Parties and Organizations of South Asia -yhteistyöelimen (CCOMPOSA) jäsen ja se tekee yhteistyötä kansainvälisen maolaisen Revolutionary Internationalist Movementin kanssa.
Kesäkuussa 2009 Intian hallitus määritteli maolaiskapinalliset virallisesti terroristeiksi. Samalla Intia kielsi kapinallisten järjestön avoimen toiminnan. Maolaiset eivät saa kokoontua tai kantaa aseita.
Edward Lloyd Thomas

Edward Lloyd Thomas (23. maaliskuuta 1825 – 8. maaliskuuta 1898) oli etelävaltioiden jalkaväenkenraali Yhdysvaltain sisällissodassa. Hän oli kotoisin Georgiasta.
Thomas oli syntynyt Clarken piirikunnassa Georgiassa. Hän valmistui Emory Collegesta ja palveli Meksikon–Yhdysvaltain sodassa toukokuusta 1847 elokuuhun 1848 toisena luutnanttina itsenäisessä georgialaiskomppaniassa. Sodan jälkeen hän viljeli plantaasia Georgiassa sisällissodan syttymiseen saakka.
Sen jälkeen kun Georgia erosi Unionista, Thomasista tuli eversti 35. Georgian jalkaväkeen lokakuussa 1861. Rykmentti sijoitettiin Joseph R. Andersonin prikaatiin, josta tuli osa A. P. Hillin kuuluisaa ”Kevyttä divisioonaa”. Palvellessaan rykmentinpäällikkönä Thomas haavoittui Mechanicsvillessä Seven Daysin sotaretken aikana. Haavoittuminen ei kuitenkaan ollut vakava ja Thomas pysyi palveluksessa. Kun Anderson lähti johtamaan Tredegar-rautatehdasta Richmondiin, Thomas ylennettiin prikaatin komentajaksi. Thomas komensi Georgian prikaatia kevyessä divisioonassa sodan loppuun ja oli läsnä kaikissa suurissa taisteluissa Pohjois-Virginian armeijassa. 
Kun divisioonan komentaja William Dorsey Pender haavoittui kuolettavasti Gettysburgin taistelussa, Thomas oli vanhin komentaja divisioonassa. Häntä ei kuitenkaan ylennetty divisioonan komentajaksi, kenties koska se käsitti kaksi Pohjois-Carolinan prikaatia eikä georgialainen ollut suosiossa. Thomas pysyi prikaatinkenraalina Appomattoxiin saakka.
Thomas palasi sodan jälkeen plantaasilleen. Vuonna 1885 presidentti Grover Cleveland nimitti Thomasin virkaan maahallinnossa. Thomas päätti elämänsä komennuksella intiaaniasiain toimistoon. Hän kuoli South McAlesterissa intiaaniterritoriossa, ja hänet on haudattu Kiowaan Oklahomaan.
Lena Teckenberg

Lena Kristina Teckenberg (s. 17. maaliskuuta 1962) on suomalainen korkeushyppääjä. Hän voitti korkeushypyn Suomen-mestaruuden vuonna 1982. Teckenberg hyppäsi ennätystuloksensa 185 cm vuonna 1983. Hän edusti seuraa IF Sibbo-Vargarna.
Saavutukset.
Ulkoradat
Sisäradat
Heinätori (Tampere)

Heinätori on Pyynikintorin kupeessa Tampereella sijaitseva tori, joka toimii nykyään pysäköintialueena ja hyötyjätepisteenä. Heinätori-nimitys juontaa juurensa siitä, että aikoinaan torilla harjoitettiin olki- ja heinäkauppaa. Maaseudulta tulleet isännät myivät täällä heinää kaupunkilaisille, joilla oli hevosia ja karjaa. Heinätori on ollut käytössä virallisena nimenä vuodesta 1907.
Torin laidalla on alun perin vaakahuoneena toiminut rakennus, joka oli myöhemmin kaupungin liikennelaitoksen kuljettajien taukotilana. Rakennus saneerattiin vuonna 2008 ruokaravintolaksi.
Thomas Reade Rootes Cobb

Thomas Reade Rootes Cobb (10. huhtikuuta 1823 – 13. joulukuuta 1862) oli yhdysvaltalainen lakimies, kirjailija, poliitikko ja etelävaltioiden kenraali, joka kaatui Fredericksburgin taistelussa Yhdysvaltain sisällissodassa. 
Cobb syntyi Jeffersonin piirikunnassa Georgiassa, John A. Cobbille ja Sarah Rootes Cobbille. Hän oli Howell Cobbin nuorempi veli. Hän nai Marion Lumpkinin, joka oli Georgian korkeimman oikeuden oikeusneuvoksen Joseph Henry Lumpkinin tytär. He saivat kolme lasta.
Cobb valmistui 1841 Franklin Collegesta (nykyisin Georgian yliopisto), missä hän oli Phi Kappa-kirjallisuusseuran jäsen. 1849–1857, hän oli reportterina Georgian korkeimmassa oikeudessa. Hän oli kiihkeä Unionista eroamisen kannattaja, ja oli eroamiskonvention jäsen. Hänet tunnetaan parhaiten tutkielmastaan orjuuden kannattamiseksi, nimeltään "Kysely neekeriorjuuden laista Yhdysvalloissa" (1858).
Sisällissodan aikana Cobb palveli konfederaation kongressissa, missä hän oli vähän aikaa sotilasasioiden puhemiehenä. Hän oli myös vastuullisena komiteassa, joka antoi konfederaation perustuslain.
Hän organisoi Cobbin legioonan myöhäiskesällä 1861 ja nimitettiin everstiksi konfederaation armeijaan 28. elokuuta 1861. Legioona sijoitettiin Pohjois-Virginian armeijaan. Se kärsi raskaita menetyksiä Maryland-sotaretkellä 1862. Hänet ylennettiin prikaatinkenraaliksi 1. marraskuuta 1862, mutta konfederaation kongressi ei vahvistanut ylennystä. Fredericksburgin taistelussa hän haavoittui kuolettavasti unionin tykinammuksesta, joka iskeytyi sisään Stephensin taloon Sunken Roadin lähellä Marye's Heightsissä. Hän vuoti kuiviin valtimon revettyä 13. joulukuuta 1862. Jotkut veteraanit todistivat myöhemmin että vamma saattoi aiheutui kiväärinluodista ja ampuja oli etelävaltioiden sotilas. Hänet on haudattu Oconee Hillin hautausmaahan Athensiin Georgiaan.
Säätyvaltiopäivät 1897

Suomen suuriruhtinaskunnan vuoden 1897 säätyvaltiopäivät kokoontuivat Helsingissä 22. tammikuuta – 1. kesäkuuta 1897. Ne joutuivat kokoontumaan ilman kenraalikuvernööriä, koska Fjodor Heidenille oli juuri myönnetty ero. Aatelissäädyn kokouspaikkana oli Ritarihuone, muut kolme säätyä kokoontuivat vuonna 1891 valmistuneessa Säätytalossa. Maamarsalkkana ja aatelissäädyn puhemiehenä toimi vapaaherra Samuel Werner von Troil.
Vuoden 1897 valtiopäivät käsittelivät ensimmäistä kertaa kysymystä naisten äänioikeudesta. Valtiopäivät teki päätöksen Helsingin ja Turun välisen rantaradan jäljellä olevan osan Helsinki–Karjaa välillä rakentamisesta.
Muita tärkeitä tuloksia olivat uusi kansakouluasetus ja uudistettu kunnallisasetus. Talonpoikaissääty lähetti hallitsijalle anomuksen, joka koski tasa-arvoa kielikysymyksessä. Anomuksen mukaan olisi tilanteen korjaamiseksi ryhdyttävä toimenpiteisiin tavoitteena paikalliskieliperiaatteen ja kulloisenkin anojan käyttämän kielen noudattaminen virastokäsittelyssä.
Edustajat.
Aatelissääty.
Aatelissäädyn puhemies eli maamarsalkka oli Samuel Werner von Troil. Aatelissäädyn valtiopäiväedustajia olivat hän mukaan luettuna seuraavat henkilöt:
Pappissääty.
Arkkipiispa Torsten Thure Renvall oli ikäänsä vedoten pyytänyt vapautusta valtiopäivien puhemiehen ja valtiopäivämiehen toimesta. Puhemieheksi määrättiin siksi Savonlinnan hiippakunnan piispa Gustaf Johansson. Varapuhemiehenä toimi Porvoon hiippakunnan piispa Herman Råbergh. Kolmantena piispana valtiopäiville osallistui Kuopion hiippakunnan vastanimitetty piispa Otto Immanuel Colliander, joka tosin saapui säätyyn vasta 8. helmikuuta. Pappissäädyn valtiopäivämiehet olivat puhemies mukaan luettuna seuraavat:
Piispat:
Papiston edustajat:
Pappissäädyn koko oli puhemies ja 46 jäsentä eli siinä oli nyt yhdeksän edustajaa enemmän kuin aiemmin. Koska myös viisi edellisillä valtiopäivillä ollutta säädyn edustajaa oli jäänyt pois, säätyyn tuli yhteensä 14 uutta edustajaa.
Porvarissääty.
Porvarissäädyn puhemies oli Anders Joachim Kurtén ja sihteeri Axel Valdemar Lindberg. Säädyn jäsenet olivat puhemies mukaan luettuna seuraavat:
Talonpoikaissääty.
Talonpoikaissäädyssä valtiopäiville osallistuivat, puhemies Kaarle Wärri mukaan luettuna, seuraavat edustajat, tulkkina Emil Almberg ja sihteerinä Viktor Emil Liljeblad:
Bad Moon – pahan ote

Bad Moon – pahan ote () on vuonna 1996 ensi-iltansa saanut yhdysvaltalainen kauhuelokuva, jonka on ohjannut ja käsikirjoittanut Eric Red. Pääosassa esiintyvät Mariel Hemingway ja Michael Paré.
Juoni.
Toimittaja-kuvaaja Ted on tutkimusretkellä Nepalissa tyttöystävänsä kanssa. Heidän kimppuunsa hyökkää ihmissusi, joka tappaa Tedin tyttöystävän, mutta onnistuu vain haavoittamaan Tediä. Hän päättää matkata Yhdysvaltain luoteisosaan, jossa hän saisi elää eristyksessä tartunnan vuoksi. Ted kuitenkin päättää soittaa sisarelleen, joka tulee tapaamaan veljeään poikansa kanssa. Lähistöllä on kuitenkin tapahtunut murhia, ja poliisi tutkii aluetta. Ted päättää muuttaa asumaan hetkeksi sisarensa lähelle asuntoautoon. Ongelmia kuitenkin alkaa syntyä, kun poliisin mukaan lähistöllä liikkuu iso peto, ja perheen koira Thor yrittää kaikkensa suojellakseen perhettään.
Rubiinisatakieli

Rubiinisatakieli ("Calliope calliope") on sieppoihin kuuluva varpuslintu, joka luokiteltiin ennen rastaaksi (Turdidae).
Koko ja ulkonäkö.
Linnun pituus on noin 14 cm, siipien kärkiväli 22,5–26 cm ja paino tavallisimmin 20–25 g. Kooltaan rubiinisatakieli on hieman punarintaa suurempi. Se on selkäpuolelta ruskea ja vatsapuolelta ruskeanharmaa. Koiraalla on valkoinen silmäkulmanjuova ja viiksijuova, ja sen kurkku on (rubiinin)punainen. Naaraan kurkku on valkoinen ja sen silmäkulmanjuova on likaisenvalkoinen. Nuori lintu muistuttaa muuten peruspukuista aikuista mutta sen siipien isoissa peitinhöyhenissä voi olla ruskeat kärjet ja naaman sekä kurkun kuviointi on himmeämpi. Rubiinisatakielen laulu muistuttaa lehtokertun laulua, mutta on voimakkaampi.
Esiintyminen.
Rubiinisatakieli elää Venäjällä Siperiassa ja Kaukoidässä, Kiinassa ja Japanin pohjoisimmilla saarilla. Euroopan populaation koko on 900–1 600 paria, kaikki Venäjän puolella. Maailman kannan kokoa ei tiedetä, mutta Euroopan kannan on arvioitu olevan alle puoli prosenttia maailman kannasta. Laji on muuttolintu, joka talvehtii Etelä- ja Kaakkois-Aasiassa. Se on satunnaisesti tavattu myös muualla Euroopassa. Suomessa se on tavattu vuoden 2024 loppuun mennessä hyväksytysti kolmesti, vuosina 1991, 2000 ja 2005. Kaikki havainnot ovat lokakuulta. Havainnoista yksi koskee kuollutta lintua, joka oli löytynyt varpuspöllön ruokavarastosta.
Elinympäristö.
Rubiinisatakieli korvaa punarinnan Uralilta itään, ja pesii samantapaisissa tiheissä ja pensaikkoisissa metsissä. Suosii ryteikköisiä, hoitamattomia sekametsiä. Talvehtimisalueilla se viihtyy pensaikoissa, pensasaidoissa, tienvarsipusikoissa ja teepensasviljelmillä, mielellään vesistön läheisyydessä.
Lisääntyminen.
Pesä on maassa mättään kupeessa tai tiheän pensaan tyvellä. Naaras munii tavallisimmin viisi munaa, joita se (ilmeisesti) hautoo yksin. Pesintä tunnetaan puutteellisesti. Pesii vain kerran kesän aikana.
Ravinto.
Rubiinisatakielen ravintoa ovat hyönteiset ja muut pienet selkärangattomat.
Hans van Breukelen

Johannes Franciscus ”Hans” van Breukelen (s. 4. lokakuuta 1956 Utrecht, Alankomaat) on alankomaalainen jalkapalloilija, pelipaikaltaan maalivahti. Hän voitti Euroopan-mestaruuden vuonna 1988.
Van Breukelen edusti seuratasolla vuosina 1976–1994 kotimaassaan Utrechtia ja PSV:tä sekä Englannissa Nottingham Forestia. Hän saavutti PSV:n riveissä kuusi Alankomaiden-mestaruutta ja kolme Alankomaiden cupin voittoa. Vuonna 1988 van Breukelen saavutti PSV:n riveissä Euroopan cupin voiton. Hän torjui loppuottelun rangaistuspotkukilpailussa Benfican ratkaisevan laukauksen.
Alankomaiden maajoukkueessa van Breukelen pelasi 73 ottelua vuosina 1980–1992. Hän edusti Alankomaita EM-kisoissa vuosina 1988 ja 1992 sekä MM-kisoissa vuonna 1990. Van Breukelen saavutti Alankomaiden riveissä Euroopan-mestaruuden vuonna 1988. Hän torjui loppuottelussa Neuvostoliiton Ihor Bilanovin rangaistuspotkun.
Mustakurkkurautiainen

Mustakurkkurautiainen ("Prunella atrogularis") on pieni rautiainen, jota tavataan mantereisessa Aasiassa.
Koko ja ulkonäkö.
Mustakurkkurautianen on 13,5–14 cm pituinen eli rautiaisen kokoinen. Myös olemukseltaan se muistuttaa rautiaista. Kesäpuvussa erottuvat selvästi musta kurkku ja poski, jotka syyspuvussa osittain peittyvät vaaleampien höyhentenkärkien alle. Selvästi havaittava valkoinen tai vaalea silmäkulmajuova. Alapuolelta se on vaaleampi kuin rautiainen. Sukupuolet ovat samannäköisiä.
Esiintyminen.
Laji elää keskisessä Aasiassa Uralilta itään (alalaji "huttoni") ja Luoteis-Venäjällä Uralin länsipuolella (nimialalaji "atrogularis"). Se on muuttolintu, joka talvehtii lähinnä Intiassa ja muualla Etelä-Aasiassa. Euroopassa mustakurkkurautiaista tavataan harvoin. Suomessa se on havaittu hyväksytysti 15 kertaa vuoden 2024 loppuun mennessä. Useimmat havainnot on tehty syys–joulukuussa, mutta myös pari kevät- ja talvehtimishavaintoa tunnetaan.
Elinympäristö.
Laji elää lisääntymisaikana pensaikoissa ja tiheissä kuusikoissa, muuttomatkoilla ja talvehtimisseuduilla erilaisissa pensaikoissa ja myös kulttuuriympäristössä.
Lisääntyminen.
Kuppimainen pesä on tavallisesti matalalla nuoren kuusen tai katajan oksalla ja sinisiä munia on 3–5. Naaras hautoo noin 12 päivää. Molemmat emot huolehtivat poikasista, jotka lähtevät pesästä 11–14 päivän ikäisinä. Emot ruokkivat poikasia maastossa vielä noin viikon ajan. Tavallisesti kaksi, joskus kolme pesyettä kesän aikana.
Ravinto.
Ravintona se käyttää etupäässä hyönteisiä ja muita pieniä selkärangattomia. Etenkin talvella se syö myös siemeniä.
Rivers

Rivers on Nigerian 36 osavaltiosta eteläisin ja väkiluvultaan kuudenneksi suurin. Se sijaitsee maan etelärannikolla Niger-joen sivuhaarojen suulla. Riversin pinta-ala on 11 077 neliökilometriä. Vuoden 2006 väestönlaskennan alustavien tulosten mukaan Riversissa oli 5 185 400 asukasta. 
Riversin pääkaupunki on Port Harcourt. Sisämaa on trooppista sademetsää, jokisuisto on tyypillistä mangrovesuota.
Rivers on raakaöljyn ja -kaasuntuotantoaluetta: noin 40% maan öljyntuotannosta on keskittynyt Riversiin. Kuitenkaan öljyn tuoma varallisuus ei ole levinnyt kaikille kansalaisille; korruptio on paha ongelma.
Rusotasku

Rusotasku ("Oenanthe hispanica") on pieni kivitaskuihin kuuluva lintu. Se on 13,5–15,5 cm pitkä ja syö hyönteisiä. Rusotaskua tavataan Välimeren ympäristössä, pääasiassa Espanjan ja Marokon alueilla, sekä Turkissa ja siitä itään Iraniin. 
Vuonna 2025 BirdLife Suomi jakoi itäiset ja läntiset rusotaskut eri lajeihin, rusotaskuksi ("Oenanthe hispanica") ja kirjotaskuksi ("Oenanthe melanoleuca"). Suomen kaikkiaan kuudesta rusotasku/kirjotasku-havainnosta vain Varkaudessa 2018 havaittu kirjotasku on määritetty lajilleen.
Samuli Sirviö

Janne Samuli Sirviö (s. 12. maaliskuuta 1985) on vantaalainen laulaja-kitaristi-lauluntekijä, joka tunnetaan erityisesti Calf-yhtyeestä. Hän on opiskellut Vaskivuoren lukiossa.
Fullsteam Recordsin toimitusjohtaja Rauha Kyyrö on todennut Samuli Sirviön olevan "yksi lupaavimpia nuoria biisinkirjoittajia Suomessa". Keväällä 2008 Samulin mainittiin aktivoituneen myös DJ:nä.
Samuli Sirviö on arvostellut levyjä Noise- ja Hengis-sivustoille. Mediassa hänet on nähty ainakin Tartu mikkiin!, YleX:n X-ryhmä ja MTV3:n Kids Top 20 -ohjelmissa sekä Soundi-, Rumba- ja Suosikki-lehdissä.
Sirviö on yksi Elements Musicin listoilla olevista kirjoittajista.
Samuli Sirviö on myös vieraillut Vend-yhtyeen kappaleella The Pier sekä Mikael "MC" Gabrielin kappaleella Mökille jonka säveltämisessä hän oli myös mukana. Lisäksi Samuli Sirviö on toiminut lauluntekijänä mm. Stina Girsille, Antti Railiolle, Veljenpojat-yhtyeelle, Antti Tuiskulle, Eliselle ja Pate Mustajärvelle. 
Nykyään Samuli vaikuttaa Ellinooran taustalla tuottajana, keikkakitaristina ja toisena säveltäjänä. Lisäksi tuottajana Samuli on toiminut myös joidenkin muiden artistien kuten Antti Ketosen julkaisuille.